સંજય ગોરડિયા પ્રોડક્શન્સનું નવું નાટક ‘સ્વજન રે જૂઠ મત બોલો’ વિનોદ સરવૈયાએ લખ્યું છે અને વિપુલ મહેતાએ ડિરેક્ટ કર્યું છે. બે વર્ષ પહેલાં અમદાવાદમાં ઘટેલી એક સત્યઘટના પર આધારિત આ નાટકની વાર્તા મિડલ-ક્લાસ એવા શાસ્ત્રીપરિવારની આસપાસ ઘૂમરાય છે. દિનાનાથ શાસ્ત્રી પોતાની વાઇફ, બે દીકરા અને બન્ને દીકરાની પુત્રવધૂઓ સાથે ખુશીથી રહે છે. શાસ્ત્રીજી પોતાની વાઇફ સાથે ચારધામની યાત્રાએ જવાના છે એ વાતથી સૌ ખુશ છે. યાત્રા શરૂ થાય છે, પણ એ સમય દરમ્યાન સમાચાર આવે છે કે આવેલા તોફાનને કારણે શાસ્ત્રીજી અને તેમની વાઇફનો દેહાંત થયો છે. દીકરાઓ માનવા તૈયાર નથી કે તેમનાં મા-બાપનું મોત થયું હોય, પણ રેસ્ક્યુ ઑપરેશન દરમ્યાન અનેક પુરાવાઓ એવા મળે છે જેને લીધે કમને માનવું પડે કે શાસ્ત્રીદંપતી હયાત નથી. ત્રણ મહિના વીતી જાય છે અને સરકાર અન્ય લાપતા લોકોની જેમ જ શાસ્ત્રીદંપતીને પણ મૃત જાહેર કરીને તેમની ફૅમિલીને આઠ લાખ રૂપિયાનું વળતર ચૂકવી દે છે. દીકરાઓ ભારે મને એ પૈસા સ્વીકારી લે છે અને પછી રાબેતા મુજબ એ પૈસા ખર્ચાઈ પણ જાય છે.